|  |
| --- |
| ***Директни плащания*** |

**1. От 1 март земеделските стопани могат да подават заявления за подпомагане с директни плащания и преходна национална помощ за Кампания 2022.** Срокът за подаване на заявленията изтича на 16 май 2022 г. От 17 май 2022 година, в продължение на 25 календарни дни - до 10 юни 2022 година включително, кандидатите могат да подават заявления за подпомагане, като за всеки просрочен работен ден се начислява намаление на полагащите им се плащания в размер на 1 %. През Кампания 2022 земеделските стопани ще бъдат подпомагани чрез общо 22 схеми за директни плащания и 3 схеми за преходна национална помощ. За обвързано с производството подпомагане се прилагат 17 схеми, от които 8 са насочени към сектор „Животновъдство“, 7- към сектор „Плодове и зеленчуци“, 1- за протеинови култури и 1- за памук. За Кампания 2022 се запазват схемите за преходна национална помощ за говеда, овце-майки и/или кози-майки, както и за тютюн, финансирани с национални средства. Във връзка с кампанията, на 1 март 2022 г. в бр.17 на „Държавен вестник“ беше публикувана Наредба за изменение и допълнение на Наредба № 3 от 2015 г. за условията и реда за прилагане на схемите за директни плащания. Обнародваната наредба отразява препоръките в доклада на ЕК от одит на схемите за обвързано с производството подпомагане на животни, структурните промени в Министерството на земеделието, както и промените в законодателството на ЕС. Прецизират изискванията, свързани с подаването на документи за доказване на произведена и реализирана на пазара продукция, както и съответствието на вида заявена култура с начина на трайно ползване на физическия блок. Тези промени ще доведат до успешно прилагане на схемите за директни плащания през 2022 г. и оптимално използване на средствата за повишаване на конкурентоспособността на земеделското производство и доходите на земеделските стопани. За кампания 2022 предстои публикуване на интернет страницата на министерството на Наръчник за подпомагане на земеделските стопани при кандидатстването им за директни плащания. Документът съдържа актуална информация, необходима при подаването на заяленията за подпомагане както и за изпълнение на нормативните изисквания по схемите за директни плащания. В него, в синтезиран вид, са представени всички изисквания и параметри по схемите.

**2. На 2 март 2022 г., с решение на Управителния съвет на ДФЗ, е утвърдена финансова подкрепа по схемата за преходна национална помощ за тютюн в размер до 72 млн. лева**. Подпомагането е насочено към производителите, които са отглеждали сортовите групи „Каба Кулак“, „Бърлей“, „Виржиния“ и „Басми“ през референтния период 2007-2009 г. През 2021 г. финансовият пакет за всяка от схемите за преходна национална помощ може да достигне максимум 50% от пакета на съответната схема за национални доплащания през 2013 г.

|  |  |
| --- | --- |
| ***ОСП 2023-2027 г.*** |  |

**3. На 4 март беше проведено заседание на Комитета за Общата селскостопанска политика, определен да подпомага работата на Комисията, съгласно Регламента за Стратегическите планове по ОСП (Регламент (ЕС) 2021/2115).** По време на заседанието бяха обсъдени последната редакция на фишовете с индикатори за Стратегическите планове по ОСП и проект на Регламент за изпълнение относно съдържанието на рамката за качество на изпълнението и осигуряването на данни за наблюдение и оценка на ОСП. Във връзка с последните варианти на фишовете с индикатори Комисията посочи, че са направени технически корекции и допълнително са прецизирани текстовете на някои фишове с индикатори (вследствие на въпроси и коментари, получени от някои държави-членки). Комисията се надява това да бъде последната редакция на фишовете с индикатори и поясни, че след като се увери, че тази версия е стабилна и няма допълнителни коментари от държави-членки, фишовете с индикаторите ще се публикуват на електронната страница на Комисията през следващите седмици. Комисията представи първо предложение на проект на Регламент за изпълнение относно съдържанието на рамката за качество на изпълнението и осигуряването на данни за наблюдение и оценка на ОСП и ще очаква да получи коментари от държавите членки. Целта на Комисията е проектът на Регламент за изпълнение да бъде одобрен до началото на летния сезон.

**4. Интервенцията „Основното подпомагане на доходите за устойчивост“ в стратегическия план на България за периода 2023-2027 е предназначена да осигури директна подкрепа за доходите на българските фермери и по този начин да подпомогне тяхната устойчивост и жизнеспособност.** Прилагането на тази интервенция е в съответствие с целта на Договора за функциониране на ЕС за осигуряване на справедлив жизнен стандарт на земеделската общност. В SWOT анализа се идентифицират по-ниски нива на доходите в селскостопанския сектор в сравнение с други сектори на икономиката като слабост и се подчертава ролята на директните плащания за подкрепа на жизнеспособността. В България доходът от земеделие на зает в сектора е средно около 83% от средното заплащане в икономиката като цяло в периода 2005-2018 г. Бенефициенти по интервенцията ще бъдат активни земеделски стопани, които имат задължението да спазват стандартите за ДЗЕС и ЗИУ за да получат подпомагане. Основното подпомагане на доходите за устойчивост е предназначено за всички земеделски стопани, които извършват селскостопанска дейност и са заявили допустими за подпомагане площи през дадената календарна година. Декларираните площи трябва да отговарят на минималните изисквания за подпомагане с директни плащания и да бъдат на разположение на земеделския стопанин на крайната дата. Общо за периода 2023-2027 г. се планира да бъдат отпуснати около 1 976 619 489 евро за основно подпомагане на доходите за устойчивост, което представлява 48,12 % от средставата, разпределени за директни плащания. Средно за периода 2023-2027 планираната единична сума е около 100,39 €. Прогнозната стойност на конкретната планирана единична сума за подкрепа се изчислява като пропорция от финансовите средства за интервенцията за дадена година и очакваната допустима земеделска площ. Размерът на подпомагането за бенефициента ще бъде изчислен като произведение на единичната сума и допустимите продукти (хектари). С цел по-справедливо насочване на подпомагането е определена горна граница за размера на основното подпомагане на доходите за устойчивост, което се отпуска на земеделския стопанин за дадена календарна година. Намалява се със 100 % сумата, надвишаваща 100 000 EUR. Преди да се приложи този таван, от размера на директните плащания, които се отпускат на земеделския стопанин за дадена календарна година ще бъдат приспаднати заплатите, свързани със селскостопанската дейност, които той действително е изплатил и декларирал, включително вноските за осигуряване. Разходите за трудови възнаграждения, включително вноските за осигуряване ще се отчитат за всички работници, които са заети в стопанството, назначени под код на икономическата дейност в областта на селското стопанство, съгласно Класификатора на икономическите дейности в България. Преди налагането на таван на плащанията разходите, които ще бъдат приспаднати за заплати и осигуровки за едно заето лице са в размер на не повече от 2,5 пъти средната брутна месечна заплата, за икономическа дейност - „Селско, горско и рибно стопанство― определена от Националния статистически институт за годината на подаване на заявлението за подпомагане.

|  |  |
| --- | --- |
| ***Още от ЕС и света*** |  |

**5. На 28 февруари 2022 Копа Коджека публикува на своята интернет страница декларация относно руската инвазия в Украйна и нейните последици за земеделието в ЕС**. В изявлението се посочва, че цялата европейска земеделска общност мисли за развитието на конфликта в Украйна с дълбока скръб. Солидарността не е само на думи думи. Копа и Коджекаще предприемат конкретни действия през следващите дни и седмици след развитието на конфликта. Във времена на война фокусът върху продоволствената сигурност става от решаващо значение и е важно предприемането на необходимите стъпки на ранен етап, за да се гарантира, че хранителните доставки продължават да достигат до най-много засегнати в Украйна и в световен мащаб. Това е моментът за допълнително укрепване на единството на европейското и международно сътрудничество. Русия и Украйна са ключови международни селскостопански износители. Украйна е четвъртият по големина външен доставчик на храни за ЕС и осигурява на ЕС една четвърт от зърнените култури, както и вносът на растително масло, включително почти половината от царевицата. За да се запази силна и мирна Европа е необходимо да се гарантира продоволствената сигурност и основните вериги за доставки. „Това е урок, който научихме от бащите-основатели на Европа. В следващите дни и седмици, когато се фокусират основно върху текущото разрешаване на конфликта, вземащите решенията в ЕС трябва да имат предвид и тяхното въздействие върху ключови икономически сектори. Европейското селското стопанство е централен стълб на нашата стратегическа автономия и лицата, които вземат решенията в ЕС, трябва да действат решително и бързо за да го запазят”, се посочва в декларацията на Копа Коджека.